હાલ પાકિસ્તાનમાં રમી રહેલી વર્લ્ડ ઈલેવન ટીમમાં એક પણ ભારતીય ખેલાડી રમતો ન હોવા અંગે રિચર્ડસને કહ્યું, ”આનું મુખ્ય કારણ ભારતનો વ્યસ્ત ક્રિકેટ કાર્યક્રમ અને રાજકીય પરિસ્થિતિ છે. હાલ આ બંને દેશની રાજકીય પરિસ્થિતિ અને સંભવિત મુશ્કેલીઓને અવગણી શકાય નહીં. વળી ભારત અને ઓસ્ટ્રેલિયા વચ્ચેની શ્રેણી શરૂ થઈ રહી છે. પાક.માં રમાતો ઇન્ડિપેન્ડન્સ કપ ભારતના વ્યસ્ત કાર્યક્રમોની વચ્ચે જ છે. વળી જો કોઈ ભારતીય ખેલાડી વર્લ્ડ ઈલેવનમાં હોય તો તમે સમજી શકો છો કે તેના પર કેટલું ફોકસ હોત. આ ઉપરાંત સુરક્ષાની દૃષ્ટિએ પણ કેટલું દબાણ હોત. મારા મતે વર્લ્ડ ઈલેવનના કોચ અને પાકિસ્તાન ક્રિકેટ બોર્ડે ઘણો વ્યવહારિક દૃષ્ટિકોણ અપનાવ્યો છે.” વર્લ્ડ ઈલેવનમાં સૌથી વધુ દક્ષિણ આફ્રિકાના ખેલાડીઓ હોવા અંગેનું કારણ આપતાં રિચર્ડસને કહ્યું, ”દ. આફ્રિકા હાલમાં કોઈ શ્રેણી રમતી નથી તેથી દ. આફ્રિકાના ખેલાડીઓ પાક.માં રમી રહ્યા છે.